אחרי שלא הצליחה להחתים את שובל גוזלן, בהפועל כפר סבא מתאמצים מהבוקר (שלישי) לסגור עם שמעון אבוחצירה. לראשי המועדון ידוע שהפועל רעננה קרובה לסיכום עם חלוץ בית"ר ירושלים, אבל הם מנסים לסגור את העסקה כדי לחזק את החלק הקדמי שמשווע לשחקנים נוספים.
בשעות האחרונות גם הפועל תל אביב מנסה לסגור עם אבוחצירה, אך הוא כאמור צפוי לבחור בין שתי הקבוצות מהשרון שמאוד רוצות אותו. במקביל ממשיכים בכפר סבא לחפש חלוצים זרים.
הבוקר חזר להתאמן הקשר הברזילאי דיוגו קאצ'ובה שנעדר זמן רב בשל פציעה טורדנית. בן כוואז עבר להפועל קטמון, למרות שהמאמן שרון מימר לא רצה לשחררו תחילה. בסופו של דבר מימר נעתר לבקשות השחקן שימשיך את העונה בקבוצה מתחתית הליגה הלאומית.